tartuNLP/wikipedia-smugri-20251201 huggingface dataset:
Tuven maanvyöry

Tuven maanvyöry tapahtui 30. marraskuuta 1977 Tuven kaupunginosassa Ruotsin Göteborgissa. Vyöryssä kuoli yhdeksän ihmistä, 67 taloa tuhoutui ja 436 ihmistä jäi kodittomaksi. Myös muun muassa sähkö- ja vesijohtoverkko vaurioituivat. Onnettomuutta oli edeltänyt jatkuva kaatosade. Vyöryn jälkeen Ruotsissa alettiin aiempaa tarkemmin tutkia uusien asuinalueiden maaperän riskejä.
Eino Tilus

Eino Tilus (17. heinäkuuta 1898 Himanka – 8. joulukuuta 1968 Helsinki) oli suomalainen sähkötekniikan diplomi-insinööri, joka insinöörityönsä lisäksi oli aktiivi urheilun järjestötoimija, joka osallistui aktiivisti vuoden 1940 Helsingille myönnettyjen kisojen valmisteluihin. Lisäksi hän osallistui 1940-luvulla äärioikeistolaiseen järjestötoimintaan.
Eino Tilus valmistui yloppilaaksi Kokkolan suomalaisesta yhteiskoulusta 1917 ja Teknillisen korkeakoulun sähköteknilliseltä opintosuunnalta diplomi-insinööriksi 1924. Hän suoritti insinööriupseeritutkinnon vuonna 1927. Sen jälkeen hän toimi vuosina 1927-1929 Kauppa- ja teollisuusministeriön patenttiasiantoimiston tutkijainsinöörinä. Sen jälkeen toimi Helsingin kaupungin sähkölaitoksen palveluksessa erilaisissa insinööritehtävissä vuoteen 1962 asti. Hänet ylennettiin insinöörimajuriksi vuonna 1943.
Tilus oli aktiivi urheilun järjestömies. Hän oli Suomen pyöräilyliiton puiheenjohtaja vuosina 1933-1944 ja Pohjoismaisen pyöräilyliiton johtokunnan jäsen 1935-1944. Tähän ajanjaksoon ajoittui Helsingille myönnetyt vuoden 1940 kesäolympialaiset, joiden valmistelukomiteaan ja erityisesti myös pyöräilykilpailujen valmistelukomiteaan hän kuului vuosina 1938-1940. Pyöräilyyn liittyen Helsingin kaupunki rakennutti ratapyöräilyä varten velodromin, jonka rakennustoimikunnan jäsenenä Tilus myös toimi.
Välirauhan aikaan kesällä 1940 entinen diplomaatti Teo Snellman perusti Suomen Kansallissosialistisen Työjärjestön (SKT), jonka toimintaan Eino Tilus osallistui myös aktiivisti. Järjestö oli sittemmin vuoden 1944 välirauhan seurauksena lakkautettuja järjestöjä.
Harry Sawyer

Harrison ”Harry” Hickey Sawyer (s. 31. joulukuuta 1996 Brisbane) on australialainen jalkapalloilija. Sawyer edustaa A-Leaguessa pelaavaa Macarthur FC:tä.
Laukaan Vihtavuoren räjähdetehtaan räjähdysvaara ja evakuointi

Laukaan Vihtavuoren räjähdetehtaan räjähdysvaara ja evakuointi oli Suomen sen hetkisen historian suurin rauhanajan evakuointi. Vaaratilanne syntyi, kun räjähdejätettä sisältänyt jätekontti kuumeni Oy Forcit Ab:n räjähdetehtaalla 9. heinäkuuta 2013 Laukaan Vihtavuoressa. Kuumentunut kontti oli varastoitu 200 muun jätekontin kanssa vain noin viiden metrin päähän varastosta, jossa säilytettiin tehtaan valmistamia räjähdysaineita. Riskinä oli, että pahimmillaan alueella olisi voinut tapahtua räjähdys, jonka painevaikutus olisi voinut levitä 1,3 kilometrin etäisyydelle räjähdyspaikasta. Pelastuslaitos huomioi myös tehdasalueella sijainneet Eurenco Vihtavuori Oy:n omistamat eetteri- ja happosäiliöt vaara-alueen kokoa arvioidessaan. Jätekonttien varastointi oli tapahtunut ilman Turvallisuus- ja kemikaaliviraston (Tukes) lupaa. 
Keski-Suomen pelastuslaitos antoi alueelle vaaratiedotteen 10. heinäkuuta 2023 kello 7.00. Vaaratilanteen vuoksi Vihtavuoren alueen noin 2 100 asukasta evakuoitiin vaara-alueelta. Laukaantie (637) suljettiin Leppäveden kylän kohdalta sekä Laukaan kirkonkylällä. Poliisi ohjasi autoilijat vanhalle Laukaantielle (640). Myös tie Leppävedeltä Tikkakoskelle (638) suljettiin kokonaan. Tehtaan vieressä kulkenut rautatie ja tehtaan yläpuolinen ilmatila suljettiin. Vihtavuoren evakuointi voitiin purkaa ja tiet avata saman vuorokauden illalla, kun vaaratilanteen aiheuttanut jätekontti saatiin siirrettyä pois konttirivistöstä. Savuavaa konttia oli jäähdytetty puolustusvoimien raivausrobotin avulla vedellä.
Onnettomuustutkintakeskus ja Tukes käynnistivät tutkinnat tapahtumista. Keski-Suomen käräjäoikeus tuomitsi 22. kesäkuuta 2017 räjähderikoksesta ja ympäristörikkomuksesta Forcit Oy:n 40 000 euron yhteisösakkoon sekä menettämään laiminlyönneistä saadun hyödyn, 25 000 euroa, valtiolle. Neljälle Forcit Oy:n työntekijälle määrättiin sakkoja räjähderikoksesta sekä kahdelle näistä sakkoja myös ympäristörikkomuksesta.
Haploryhmä D (Y-DNA)

Y-DNA-haploryhmä D (toiselta nimeltä D-F974) polveutui haploryhmästä DE-M145 noin 60 000 eaa. Afrikassa - ehkä Sudanissa. Noin 28,4 % japanilaisista ja noin 4,4 % kiinalaisista kuuluu haploryhmään D.
Haploryhmää D ollaan löydetty 29.11.2025 mennessä mm. Japanista 172 kpl, Kiinasta 87 kpl, Thaimaasta 28 kpl, Vietnamista 21 kpl, Tiibetistä 17 kpl, Mongoliasta 16 kpl, Kazakstanista 15 kpl, Etelä-Koreasta 7 kpl ja Filippiineiltä 7 kpl.
Matthias Numsen Blytt

Matthias Numsen Blytt (26. huhtikuuta 1789 Overhalla – 6. kesäkuuta 1862 Kristiania) oli norjalainen kasvitieteilijä. Hän toimi vuodesta 1837 botaniikan professorina Oslon yliopistossa.
Blytt syntyi Overhallassa, menetti isänsä varhain ja eli niukissa oloissa, mutta paikallisten porvarien lahjoituksilla hän saattoi suorittaa ylioppilastutkinnon ja aloittaa opinnot Kööpenhaminan yliopistossa vuonna 1810. Ne jäivät kuitenkin rahanpuutteen vuoksi kesken, ja Blytt työskenteli hetken yksityisopettajana Larvikissa. Kaarle Juhanalta saamansa stipendin turvin hän aloitti oikeustieteen opinnot Oslon yliopistossa, mutta hän piti niitä tylsinä ja vaihtoi pääaineekseen kasvitieteen.
Opiskeluaikanaan Blytt teki kesäisin pitkiä kasvinkeräysmatkoja ympäri maata. Vuosina 1829–1832 hän opiskeli ulkomailla ja tutustui Euroopan johtaviin botaanikkoihin. Myös valmistuttuaan ja Norjaan palattuaan hän jatkoi retkiään, mutta hänellä oli niihin aiempaa vähemmän aikaa varsinkin sen jälkeen, kun hänet nimettiin Oslon yliopiston professoriksi ja kasvitieteellisen puutarhan johtajaksi vuonna 1837.
Blytt aloitti Norjan kasvillisuutta esittelevän kolmiosaisen "Norges Flora" -teoksen kirjoittamisen, jonka hänen poikansa Axel Gudbrand Blytt viimeisteli. Blyttin kuoleman jälkeen valtio osti hänen merkittävät kasvikokoelmansa ja ne siirtyivät yliopiston haltuun. Ruotsalainen kasvi- ja sienitieteilijä Elias Fries nimesi hänen mukaansa "Blyttia"-heinäkasvisuvun, joka tosin ei ole sen virallinen tieteellinen nimi. Myös Norjan kasvitieteellisen seuran jäsenlehti on nimeltään "Blyttia".
Blytt

Blytt on seuraavien norjalaisten henkilöiden sukunimi:
Antti J. Kotilainen

Antti Johannes (Jussi) Kotilainen (30. marraskuuta 1865 Heinävesi – 1941) oli suomalainen Kuopiossa vaikuttanut kauppias. Hän harjoitti myös liköörien ja marjamehujen valmistusta, ja tuli tunnetuksi erityisesti mesimarjaliköörin valmistajana.
Antti Kotilaisen isä oli Heinäveden Kermaan muuttanut Petter Kotilainen ja isoisä Kotilanmäen tilan isäntä, valtiopäivämies Juhana Kotilainen. Hänen nuorempi veljensä oli kansakoulunopettaja ja säveltäjä Otto Kotilainen. Antti Kotilainen muutti 14-vuotiaana Kuopioon mennäkseen kauppiaan oppiin. Kotilainen oli aluksi työssä Adolf Kotilaisen kauppaliikkeessä, josta hän siirtyi myöhemmin Vasili Tshemichinin kauppaliikkeeseen. Kotilainen tuli 1884 apulaiseksi Hugo Lignellin kauppaan ja kävi kauppakoulun. Proviisorit Hugo Lignell ja A. E. Piispanen olivat 1872 ostaneet apteekin Kuopiosta ja hankkiaakseen lisätuloja he alkoivet harjoittaa maalaistavaroiden ostoa ja välitystä vuodesta 1875 toiminimellä "Lignell &amp; Piispanen". Hugo Lignellin kuoltua 1890 Kotilainen tuli tämän liikkeen johtajaksi. Mesimarjaliköörin valmistus oli aloitettu 1882 ja Lignell jätti liköörin valmistusohjeen ja käyttöoikeuden Kotilaiselle. Mesimarjalikööri palkittiin Pietarissa 1895 ja likööri sai kultamitalin Pariisin maailmannäyttelyssä vuonna 1900.
Kotilainen myi 1910-luvulla Lignell &amp; Piispasen liikkeen ja perusti sitten Kuopioon agentuuriliikkeen, joka oli samalla tunnetun "Sören Berner &amp; Co":n liikkeen edustajana Kuopiossa. Hän jatkoi myös liköörin valmistusta, joka tapahtui Kotilaisen Snellmaninkatu 25:ssa sijainneen asuintalon alakerrassa ja piharakennuksessa. Kieltolain voimaantulo 1919 lopetti liköörin valmistuksen. Kun kieltolaki kumottiin 1932 Oy Gust. Ranin osti Lignell &amp; Piispasen tytäryhtiökseen ja hankki samalla mesimarjaliköörin valmistusoikeudet. Liköörin resepti oli edelleen Kotilaisen hallussa ja hän jatkoi Raninin palveluksessa liköörin valmistuksen valvojana.
Antti Kotilaisen harrastuksiin kuului mieskuorolaulu ja kirjallisuus. Hän kirjoitti myös muistelmia, joita julkaistiin Savo-lehdessä. Kotilainen oli Kuopion Kauppa-apulaisyhdistyksen perustajia ja yhdistyksen kunniajäsen. Hän toimi Kuopion VPK:ssa ja harrasti metsästykstä, kalastusta ja purjehdusta. Kolehmainen kuului Kuopion kaupunginvaltuustoon ja eri valio- ja toimikuntiin. Hän oli mukana vanhainkodin kannattajayhdistyksessä, C. &amp; G. Grönholmin rahaston johtokunnassa, Väinölänniemen Huvila Oy:n, kauppiasyhdistyksen ja Kuopion kauppiaskunnan eläkekassan johtokunnissa. Hän oli myös pitkään Kuopion Telefooniyhdistyksen ja Kuopion käsityö- ja teollisuusosuuskassain tilientarkastajana ynnä muissa tehtävissä.
Haploryhmä C (Y-DNA)

Y-DNA-haploryhmä C (toiselta nimeltä C-M216) polveutui haploryhmästä CF-P143 noin 63 000 eaa. Afrikassa, josta C-isälinja vaelsi Arabian niemimaalle. Miehen joka on tämän sukulinjan uusin yhteinen esi-isä, arvioidaan syntyneen Arabian niemimaalla noin 45 000 eaa.
Haploryhmää C ollaan löydetty mm. Kiinasta 408 kpl (20,8 % kiinalaisista), Kazakstanista 326 kpl (38,1 % kazakstanilaisista), Mongoliasta 269 kpl (56,6 % mongolialaisista) ja Venäjältä 171 kpl (2,4 % venäläisistä). Haploryhmää C esiintyy myös Pohjois-Amerikan alkuperäiskansoilla erityisesti niillä, jotka puhuvat nadene-kieliä, sekä Australian aboriginaaleilla.
Arttu Nuutinen

Arttu Nuutinen (s. 29. heinäkuuta 1996 Vaasa) on suomalainen jalkapalloilija, joka edustaa Kakkosessa pelaavaa VIFKiä. Hän on pelipaikaltaan keskikenttäpelaaja.
Ura.
Nuutinen on Vaasan Palloseuran kasvatti. Hän aloitti uransa VPS:n junnuliigassa. Nuutinen pelasi ensimmäiset miesten ottelunsa FC Kiistossa Kakkosessa vuonna 2015. Nuuttinen siirtyi kaudeksi 2016 Vaasan Palloseuran pääjoukkueen rinkiin, mutta pahan loukkaantumisen vuoksi hänet asetettiin lainalle FC YPAan loppukaudeksi. Nuutinen siirtyi AC Kajaaniin kaudeksi 2017, jossa hän oli nostamassa joukkuetta Ykköseen. Vuonna 2019 Nuutinen palasi Vaasaan, tällä kertaa VIFKin riveihin. Joulukuussa 2019 Nuuttinen alkoi harjoittelemaan VPS:n joukkueen kanssa ja siirtyi takaisin kasvattajaseuraansa tammikuussa 2020. 
Nuutinen loukkasi polvensa talven harjoitteluissa, mutta sai itsensä kuntoon ennen kauden alkua. Kaudella 2020 Nuuttinen sai VPS:ssa suuren roolin ollen osana joukkueen runkoa. VPS allekirjoitti Nuutiselle sopimuksen kaudeksi 2022 optiolla kaudesta 2023. Nuutisen huonosta 2022 kaudesta huolimatta VPS käytti sopimuksen option. Nuutinen jätti VPS:n kauden 2023 jälkeen. Nuuttinen siirtyi kaudeksi 2024 takaisin VIFKiin.
Haploryhmä F-F15527 (Y-DNA)

Y-DNA-haploryhmä F-F15527 (toiselta nimeltä F1) sai alkunsa noin 47 000 eaa. Arabian niemimaalla polveutumalla haploryhmästä F-M89 (toiselta nimeltä F). Miehen, joka on tämän sukulinjan uusin yhteinen esi-isä, arvioidaan syntyneen noin vuonna 44 000 eaa. jossakin Pakistanin hujakoilla.
Haploryhmää F-F15527 ollaan löydetty 30.11.2025 mennessä Vietnamista 48 kpl (6,1 % vietnamilaisista), Thaimaasta 22 kpl (1,9 % thaimaalaisista), 5 kpl Indonesiasta, 5 kpl Kiinasta, 1 kpl Singaporesta ja 1 kpl Filippiineiltä (paternaalien alkuperämaat).
Sotilasansioiden ristit

Sotilasansioiden ristit () on kollektiivinen nimitys espanjalainen sotilasansiomerkille, joka perustettiin 3. elokuuta 1864 kuningatar Isabella II:n käskystä. Sitä jaetaan sotilaille sekä rauhan että sodan aikana. Saaja voi olla sotilas, siviili tai kansalliskaartilainen.
Kunnianosoitusta jaetaan kahdessa luokassa: suurristi ja risti. Suurristiä jaetaan kenraalikuntaan kuuluville tai vastaavassa asemassa oleville siviileille. Ristiä jaetaan sen sijaan kaikille muille. Lisäksi ristejä jaetaan neljässä divisioonassa (joita ilmaistaan väreillä) sen mukaan, millä perusteella se on myönnetty:
KryoniX

KryoniX on lappeenrantalainen thrash metal -yhtye, joka on perustettu vuonna 2023. Yhtyeen musiikissa perinteinen thrash saa vaikutteita muistakin metalligenreistä tuoden soundiin omaleimaista vivahdetta.
Enoch Adeboye

Enoch Adejare Adeboye (s. 2. maaliskuuta 1942) on nigerialainen pastori, joka on toiminut vuodesta 1981 lähtien helluntailaisen Redeemed Christian Church of God (RCCG) -kirkkokunnan päävalvojana. Adeboye toimi aiemmin matematiikan lehtorina Lagosin yliopistossa, mutta siirtyi kokopäiväiseksi pastoriksi suoritettuaan korkeakoulututkinnot, mukaan lukien tohtorin tutkinnon sovelletussa matematiikassa.
Hänen johdollaan RCCG laajeni vaatimattomasta nigerialaisesta seurakunnasta globaaliksi verkostoksi, jolla on kymmeniä tuhansia seurakuntia yli 190 maassa. Se painottaa evankeliointia, suuria kokouksia, kuten vuotuista Pyhän Hengen kongressia, sekä opetuksia uskosta, vauraudesta ja pyhyydestä.
Vaikka Adeboye on saanut tunnustusta laajalle levinneen kristillisen herätyksen edistämisestä Afrikassa ja sen ulkopuolella, hän on joutunut kritiikin kohteeksi tietyistä sukupuolirooleja ja kymmenyksiä koskevista julkisista lausunnoistaan, jotka ovat herättäneet keskustelua opillisista ja sosiaalisista syistä.
Haploryhmä J1 (Y-DNA)

Y-DNA-haploryhmä J1 (toiselta nimeltä J-M267) polveutui haploryhmästä J noin 28 000 eaa. jossain nykyisen Turkin hujakoilla. Miehen, joka on tämän sukulinjan uusin yhteinen esi-isä, arvioidaan syntyneen noin 17 000 eaa. jossain päin Anatolian niemimaata.
Koska juutalainen isälinjainen pappissuku "The Jewish priesthood (Cohanim) lineage" on haploryhmää J1 ja sen tarkempaa alahaaraa J-Z18271, niin arvellaan Raamatun Aabrahamin olleen haploryhmää J1, joskaan varmuutta asiasta ei ole.
Haploryhmää J1 ollaan löydetty 34 673 DNA-testatulta henkilöltä muun muassa seuraavista maista. Prosentti tarkoittaa haploryhmän edustajien suhdetta valtion väestössä.
Jerry Eze

Jerry Uchechukwu Eze (s. 22. elokuuta 1982) on nigerialainen helluntailainen pastori, kirjailija ja televisioevankelista, joka tunnetaan saarnatyylistään ja maailmanlaajuisesta verkkopalvelustaan. Hän johtaa vuonna 2013 perustamaansa Streams of Joy Internationalia, karismaattista megaseurakuntaa, jolla on yli 16 haarakonttoria Nigeriassa, Yhdistyneessä kuningaskunnassa, Etelä-Afrikassa, Kanadassa ja Yhdysvalloissa. Ezeä pidetään vaikutusvaltaisena äänenä nykyajan afrikkalaisessa kristinuskossa.
Eze tunnetaan parhaiten "New Season Prophetic Prayers and Declarations" (NSPPD) -liikkeen perustajana. Hänen palvelutyönsä painottaa kiihkeää rukousta, profeetallisia julistuksia ja se edistää maailmanlaajuista herätystä livestriimien, konferenssien ja yliluonnollisten interventioiden todistusten kautta. Hänen johdollaan Streams of Joy on laajentunut nopeasti järjestäen suuria tapahtumia, kuten NSPPD-rukouskonferensseja, jotka ovat houkutelleet kymmeniä tuhansia ihmisiä. Ezen NSPPD-aloite on vaikuttanut merkittävästi digitaaliseen evankeliointiin Nigeriassa.
Eze syntyi Itemissä yksinhuoltajaäidille, joka työskenteli pikkukauppiaana. Eze kasvoi köyhyydessä, mikä muovasi syvästi hänen uskoaan ja sitoutumistaan rukoukseen. Suoritettuaan keskiasteen koulutuksen ja työskenneltyään viestinnän asiantuntijana YK:ssa Eze jätti työpaikkansa vuonna 2012.
Eze harjoittaa hyväntekeväisyyttä Jerry Eze Foundationin ja Streams of Joyn aloitteiden kautta, kuten maksuttomiin kouluihin ja yhteisön tukiohjelmiin. Eze on naimisissa Eno Ezen kanssa. Hän on kirjoittanut bestsellereitä, kuten Resplendent Relationships, ja hartauskirjoja, jotka täydentävät hänen opetuksiaan uskosta, ihmissuhteista ja hengellisestä kasvusta.
Haploryhmä NO (Y-DNA)

Y-DNA-haploryhmä NO (toiselta nimeltä NO-M214) sai alkunsa polveutumalla haploryhmästä K-F549 (toiselta nimeltä K2a1) noin 42 000 eaa. jossakin Pohjois-Intian hujakoilla. Miehen, joka on tämän sukulinjan NO uusin yhteinen esi-isä, arvioidaan syntyneen noin 36 000 eaa. jossakin Pohjois-Vietnamin hujakoilla. Haploryhmästä NO ja siitä polveutuvasta haploryhmästä N polveutuu noin 61,6 % suomalaisista.
Tyler Morton

Tyler Scott Morton (s. 31. lokakuuta 2002 Wallasey) on englantilainen jalkapalloilija. Hän edustaa Ranskan Ligue 1:ssä pelaavaa Lyonia ja on pelipaikaltaan puolustava keskikenttäpelaaja.
Seurajoukkueura.
Liverpool.
Morton on Liverpoolin kasvatti. Hän liittyi seuran junioriakatemiaan 7-vuotiaana vuonna 2009. 
Morton debytoi Liverpoolin edustusjoukkueessa 21. syyskuuta 2021 Englannin liigacupin ottelussa Norwich Cityä vastaan. Debyyttikaudellaan Liverpoolissa hän pelasi kaksi Valioliigan ottelua, kaksi FA Cupin ottelua sekä kolme liigacupin ottelua. Mestarien liigassa hän pelasi kaudella 2021–2022 kaksi ottelua: ensimmäisen 24. marraskuuta 2021 FC Portoa vastaan ja toisen 7. joulukuuta 2021 AC Milania vastaan ja pelasi kummassakin ottelussa täydet minuutit.
Elokuussa 2022 Morton siirtyi sarjatasoa alemmas Blackburn Roversiin kauden 2022–2023 loppuun ulottuvalla lainasopimuksella. Morton pelasi lainakaudellaan Blackburnissa 40 Mestaruussarjan ottelua, joista 30 avauskokoonpanossa. Hän pelasi myös neljä FA Cupin ottelua sekä kaksi liigacup-ottelua.
Syyskuun alussa 2023 Morton lainattiin Englannin mestaruussarjan Hull Cityyn loppukauden mittaisella lainasopimuksella. Morton pelasi Hull Cityssä 39 Mestaruussarjan ottelua ja teki niissä kolme maalia: ensimmäisen 25. marraskuuta 2023 Swansea Cityä vastaan, toisen kolme päivää myöhemmin Rotherham Unitedia vastaan ja kolmannen 12. tammikuuta 2024 Norwich Cityä vastaan. Hän pelasi lainakaudellaan Hull Cityssä myös kaksi FA Cupin ottelua.
Morton palasi kaudeksi 2024–2025 Liverpooliin, mutta hänen peliaikansa seuran edustusjoukkueessa jäi vähäiseksi. Hän pelasi kaudella 2024–2025 Liverpoolin edustusjoukkueessa yhden Mestarien liigan ottelun, yhden FA Cupin ottelun sekä kolme liigacupin ottelua. Liverpoolin voittamassa Valioliigassa hän jäi ilman peliaikaa. Hän pelasi kaudella 2024–2025 myös kuusi ottelua Liverpoolin reservijoukkueessa, joissa hän teki kolme maalia.
Lyon.
Elokuussa 2025 Morton siirtyi viisivuotisella sopimuksella ranskalaisseura Olympique Lyoniin. Siirtosummaksi ilmoitettiin 10 miljoonaa euroa, joka voi nousta erilaisten bonusten myötä 15 miljoonaan euroon. Morton teki ensimmäisen maalinsa Lyonin pelaajana 28. syyskuuta 2025 Ligue 1 -ottelussa Lilleä vastaan. Maali jäi ottelun ainoaksi ja Lyon voitti ottelun 1–0.
Maajoukkueura.
Morton on edustanut Englantia alle 20- ja alle 21-vuotiaiden juniorimaajoukkueissa. Morton kuului Englannin joukkueeseen alle 21-vuotiaiden EM-kilpailuissa 2025, joissa Englanti saavutti kultaa. Hän pelasi turnauksessa viisi ottelua, joista yhden avauskokoonpanossa, ja syötti voitokkaassa loppuottelussa Saksaa vastaan Jonathan Rowen tekemän 3–2-voittomaalin ottelun jatkoajalla.
Haploryhmä O (Y-DNA)

Y-DNA-haploryhmä O (toiselta nimeltä O-M175) on ihmisen isälinjan haploryhmän tyyppi, joka sai alkunsa polveutumalla haploryhmästä NO-M214 (toiselta nimeltä NO) noin 36 000 eaa. jossakin Pohjois-Vietnamin hujakoilla. Miehen, joka on tämän sukulinjan O uusin yhteinen esi-isä, arvioidaan syntyneen noin 30 000 eaa. jossakin Pohjois-Vietnamissa. Tämä mies on myös ryhmien O-F265 ja O-M122 esi-isä.
Haploryhmä O on erittäin yleinen Kaakkois- ja Itä-Aasiassa. Siihen kuuluu:
Haploryhmän O lähin isälinjainen sukulainen on haploryhmä N, johon kuuluu yli puolet suomalaisista.
Haploryhmä L (Y-DNA)

Y-DNA-haploryhmä L polveutui haploryhmästä LT-L298 (toiselta nimeltä LT) noin 40 000 eaa. Iranin tienoilla. Miehen, joka on tämän sukulinjan uusin yhteinen esi-isä, arvioidaan syntyneen noin 22 000 eaa. Iranin tienoilla. Haploryhmän L lähin sukulaishaara on haploryhmä T.
Haploryhmää L on löydetty paljon Aostanlaaksosta Italiasta, jossa sitä esiintyy jopa 66,9 % väestöstä (79 kpl / 118 kpl). Lisäksi sitä esiintyy mm. Sri Lankassa 17,1 %, Tšetšeniassa 15,7 %, Tadžikistanissa 13,6 %, Intiassa 11,0 %, Pakistanissa 9,1 %, Turkissa 5,1 %, Georgiassa 4,2 %, Arabiemiraateissa 4,0 % ja Iranissa 4,0 %.
Haploryhmä M (Y-DNA)

Y-DNA-haploryhmä M (toiselta nimeltä M-PAGES00093) sai alkunsa polveutumalla haploryhmästä MS-Z31109 (toiselta nimeltä MS) noin 42 000 eaa. Thaimaan tienoilla. Miehen, joka on tämän sukulinjan uusin yhteinen esi-isä, arvioidaan syntyneen noin vuonna 41 000 eaa. Papua-Uuden-Guinean tienoilla.
Haploryhmää M on löydetty Papua-Uusi-Guineasta 46 kpl (35,7 % papuauusiguinealaisista), Vanuatulta 14 kpl (38,9 % vanuatulaisista), Bougainvillestä 8 kpl (88,9 % bougainvilleläisistä), Indonesiasta yhteensä 18 kpl (noin 2,8 %), Mikronesiasta 2 kpl, Salomonsaarilta 1 kpl, Tongasta 1 kpl ja Yhdysvalloista 1 kpl.
Haploryhmä S (Y-DNA)

Y-DNA-haploryhmä S (toiselta nimeltä S-Z33355) sai alkunsa polveutumalla haploryhmästä MS-Z31109 (toiselta nimeltä MS) noin 42 454 eaa. Thaimaan tienoilla. Miehen, joka on tämän sukulinjan uusin yhteinen esi-isä, arvioidaan syntyneen noin 42 003 eaa. Sumatran tienoilla.
Haploryhmää S ollaan löydetty Australian aboriginaaleilta 50 % väestöstä (18 kpl / 36 kpl). Lisäksi haploryhmää S ollaan löydetty Papua-Uusi-Guineasta 49 kpl (38 % väestöstä), Indonesiasta yhteensä 33 kpl / 740 kpl (4,5 % väestöstä), Vanuatulta 6 kpl (16,7 % väestöstä), Filippiineiltä 5 kpl (1,2 % väestöstä), Hawaijin alkuperäiskansalta 4 kpl (19 % väestöstä), Marshall-saarilta 3 kpl, Marquesas-saarilta 3 kpl ja Mikronesiasta 3 kpl ja lisäksi pienempiä määriä muualta.
Tilly

Tilly on muun muassa seuraavien henkilöiden sukunimi:
Haploryhmä P-FTC1 (Y-DNA)

Y-DNA-haploryhmä P-FTC1 on ihmisen isälinjan haploryhmän tyyppi, joka polveutui haploryhmästä P-PF5850 (toiselta nimeltä P) noin 43 000 eaa. nykyisen Myanmarin tienoilla. Myanmarista P-FTC1:n isälinja matkusti Thaimaan tienoille, jossa haploryhmä P-FTC1 sai alkunsa myöhemmin. Haploryhmä P-FTC1 on suoraan kiinni ihmiskunnan isälinjasukupuun rungossa.
Haploryhmillä P-FTC1, P-FTC2 ja P-A23103 on kaikilla sama uusin yhteinen esi-isä, joka syntyi tuntemattomaan aikaan. Viimeiseksi mainittua on löytynyt vain 2 kpl Malesiasta. Mitättömyytensä vuoksi sille ryhmälle ei ole annettu järkevää nimeä.
Haploryhmää P-FTC1 ollaan löydetty DNA-testien kautta ainakin 2 kpl Malesiasta (2,9 % väestöstä) ja 4 kpl Thaimaasta (0,3 % väestöstä).
Haploryhmä P-FT292000 (Y-DNA)

Y-DNA-haploryhmä P-FT292000 on ihmisen isälinjan haploryhmän tyyppi, joka polveutui haploryhmästä P-P295 noin 42 000 eaa. Koillis-Intian tienoilla. Miehen, joka on tämän sukulinjan uusin yhteinen esi-isä, arvioidaan syntyneen noin vuonna 1950 eaa. Filippiinien saaristossa. Haploryhmä P-FT292000 on suoraan kiinni ihmiskunnan isälinjasukupuun rungossa.
Haploryhmää P-FT292000 ollaan löydetty 1 kpl Filippiineiltä, joka tekee noin 0,2 % väestöstä.
Haploryhmä P-F20149 (Y-DNA)

Y-DNA-haploryhmä P-F20149 on ihmisen isälinjan haploryhmän tyyppi, joka polveutui haploryhmästä P-P295 noin 42 000 eaa. Etelä-Kiinan tienoilla. Miehen, joka on tämän sukulinjan uusin yhteinen esi-isä, arvioidaan syntyneen noin vuonna 41 000 eaa. nykyisen Vietnamin pohjoisosassa. Haploryhmä P-F20149 on suoraan kiinni ihmiskunnan isälinjasukupuun rungossa.
Haploryhmää P-F20149 ollaan löydetty 7 kpl Filippiineiltä (1,7 % väestöstä), 2 kpl Singaporesta (2,2 % väestöstä) ja 1 kpl Andamaanien ja Nikobaarien saaristolta (16,7 % väestöstä).
Tapani Valtonen

Jukka Ossi Tapani Valtonen (s. 22. syyskuuta 1934 Kirvu) on suomalainen hydrobiologian emeritusprofessori.
Valtosen vanhemmat olivat kansakoulunopettajat Viljo Ossian Valtonen ja Tyyne Elviira Oikkonen. Hän avioitui 1966 professori Tellervo Punkerin kanssa. Valtonen tuli ylioppilaaksi Someron yhteiskoulusta 1952 ja valmistui Oulun yliopistosta filosofian kandidaatiksi 1956 ja lisensiaatiksi 1971 ja väitteli siellä filosofian tohtoriksi 1974. 
Valtonen oli Maatalousministeriön asutusasiainosastolla viljelyskelpoisuustutkija kesinä 1956 ja 1958 ja luonnonhistorian ja maantiedon lehtori Kauhavan yhteiskoulussa 1959–1961. Oulun yliopistossa hän oli vt. assistentti 1961, Oulangan tutkimusaseman hoitaja 1962–1966, assistentti 1966–1974, Perämeren tutkimusaseman hoitaja 1974–1983 ja kalatieteen dosentti 1976–1999. Jyväskylän yliopistossa Valtonen oli hydrobiologian, erityisesti kalabiologian ja kalatalouden, apulaisprofessori 1983–1997. Hän toimi myös yliopiston biologian laitoksen johtajana 1988–1991. Valtonen julkaisi tutkimuksia muun muassa ekofysiologiasta, kalakannoista, vesien eliöyhteisöistä ja luonnonsuojelusta.
Haploryhmä P-FT344716 (Y-DNA)

Y-DNA-haploryhmä P-FT344716 on ihmisen isälinjan haploryhmän tyyppi, joka polveutui haploryhmästä P-M45 noin 34 000 eaa. Siperian tienoilla, nykyisellä Venäjällä. Mies, joka on tämän sukulinjan viimeisin yhteinen esi-isä, syntyi vielä tuntemattomaan aikaan Siperiassa. Haploryhmä P-FT344716 on suoraan kiinni ihmiskunnan isälinjasukupuun rungossa.
Haploryhmää P-FT344716 ollaan löydetty DNA-testauksen kautta 1 kpl Venäjältä, joka tekee alle promillen väestöstä. Lisäksi Jana-joelta, Siperiasta, Venäjältä ollaan löydetty 1 kpl muinais-DNA:ta nimeltä Yana Older 1 (joka eli noin 30 250–29 550 eaa.), joka on haploryhmää P-FT344716.
Spitamenin piiri

Spitamenin piiri () on hallintopiiri Suğdin maakunnassa Tadžikistanissa. Sen keskus on Navkatin taajama. Piirin pinta-ala on 356 neliökilometriä. Vuoden 2020 väestönlaskennan mukaan siellä oli 146 493 asukasta.
Spitamenin piiri rajoittuu lännessä Devaštitšin ja Zafarobodin, pohjoisessa Masttšohin, koillisessa Bobodžon Ğafurovin ja idässä Džabbor Rasulovin piireihin sekä luoteessa Uzbekistaniin ja etelässä Kirgisiaan. Se sijaitsee Syrdarjan etelärannalla Fergananlaakson länsiosassa. Seudulla vallitsee kuiva mannerilmasto. Vuotuinen sademäärä on 200–300 millimetriä. Hyötykaivannaisiin kuuluvat kalkkikivi ja muut rakennusaineet.
Vuonna 1926 perustettu Novin piiri nimettiin vuonna 2003 sogdilaisen sotapäällikön mukaan Spitamenin piiriksi. Siihen kuuluvat Navkatin taajama sekä Istiqlolin, Kurušin, Sarbandin, Tağojakin, Tursun Ūldžabojevin ja Xurramzaminin maalaiskunnat. Kyliä on yhteensä 23. Kaupunkiväestön osuus on 14 prosenttia. Asukkaista 50 prosenttia on uzbekkeja ja 48 prosenttia tadžikkeja.
Piirin kautta kulkee Dušanbesta maakunnan pääkaupunkiin Xudžandiin johtava maantie sekä Xovosista Fergananlaaksoon haarautuva rautatie. Matkaa Xudžandiin on 36 ja Dušanbehen 313 kilometriä.
Seudun pääelinkeinot ovat keinokasteluun perustuva maatalous sekä maataloustuotteiden jalostus. Tärkeimmät viljelykasvit ovat riisi ja muut viljat sekä puuvilla. Lisäksi tuotetaan vihanneksia, perunaa, meloneja, hedelmiä ja viinirypäleitä. Tuotantoeläimiä ovat naudat, lampaat, vuohet, hevoset ja siipikarja. Silkinviljelyn merkitys on vähenemässä, kun taas mehiläistenhoito on lisääntynyt. Teollisuus jalostaa puuvillaa ja tuottaa elintarvikkeita, rakennustarvikkeita ja metallituotteita.
Julkisiin palveluihin kuuluvat peruskoulut, lyseo, ammattikoulu, kaksi musiikkikoulua, kulttuuritalot, kirjastot, teatteri, museo, piirisairaala ja terveyskeskukset. Nähtävyyksiä ovat Kurkatin kylän luona sijaitseva linnoitus ja Langar-Otan mausoleumi.
Haploryhmä P-FT344715 (Y-DNA)

Y-DNA-haploryhmä P-FT344715 on isälinjan haploryhmän tyyppi, joka polveutui haploryhmästä P-P284 noin 34 000 eaa. Siperian tienoilla, nykyisellä Venäjällä. Mies, joka on tämän sukulinjan viimeisin yhteinen esi-isä, syntyi vielä tuntemattomaan aikaan Siperiassa mahdollisesti Lena-joen varrella.
Haploryhmää P-FT344715 ollaan löydetty DNA-testauksen kautta 1 kpl Venäjältä, joka tekee alle promillen väestöstä. Lisäksi ollaan löydetty 1 kpl muinais-DNA:ta Jana-joen varrelta Siperiasta nimeltä Yana Older 2 (joka eli noin 30 250 - 29 550 eaa), joka on haploryhmää P-FT344715.
Hannes Heide

Hannes Heide (s. 17. lokakuuta 1966, Bad Ischl, Itävalta) on itävaltalainen poliitikko ja europarlamentaarikko. Hän edustaa Itävallan sosiaalidemokraattista puoluetta (SPÖ) ja kuuluu Euroopan parlamentin sosialistien ja demokraattien ryhmään.
Heidella on koulutuksenaan vain ylioppilastutkinto. Sen jälkeen hän siirtyi suoraan työskentelemään Salzkammergut-päivälehdessä (1986–1994) ja erilaisissa kulttuurialan johto- ja asiantuntijatehtävissä. Vuosina 2003–2007 hän toimi kotikaupunkinsa Bad Ischlin kaupunginhallituksessa kulttuuri- ja nuorisoasioiden vastaavana, vuosina 2007–2019 Bad Ischlin pormestarina. Euroopan parlamenttiin hänet valittiin ensi kertaa vuoden 2019 vaaleissa.
Bracon

Bracon on kunta Ranskassa Juran departementissa Bourgogne-Franche-Comtén alueella. Se sijaitsee noin 42 kilometriä Dolen kaupungista kaakkoon.
Bracon on ollut linnoitettu kaupunki jo 500-luvulla, jolloin rakennettiin ensimmäinen tunnettu linnoitus suojaamaan suolakauppaa. 900-luvulla rakennettiin uusi linna tuhoutuneen tilalle. Linna oli 1300-luvulla Ranskan kuningas Filip V:n tyttären Margareetan asuinpaikka. Vuonna 1674 kuningas antoi Vaubanin tehtäväksi linnoitusten uudistamisen. Hän purki vanhojen linnoitusten jäänteet ja rakennutti vahvistetun maavalliredutin. 1700-luvun lopun Ranskan suuren vallankumouksen jälkeen linnoitus hylättiin. Nykyään siitä on jäljellä vain yksi muuri.
Kunnan nähtävyyksiä on Grange Sauvagetin lehmus. Tarinan mukaan se istutettiin vuonna 1477 Kaarle Rohkean tyttären Marian ja Itävallan keisari Maksimilianin avioliiton kunniaksi.
Šahristonin piiri

Šahristonin piiri () on hallintopiiri Suğdin maakunnassa Tadžikistanissa. Sen keskus on Šahristonin kylä. Piirin pinta-ala on 1 142 neliökilometriä. Vuoden 2020 väestönlaskennan mukaan siellä oli 44 830 asukasta.
Šahristonin piiri rajoittuu koillisessa Istaravšanin kaupunkiin, idässä Devaštitšin ja etelässä Ainīn piireihin sekä lännessä ja pohjoisessa Uzbekistaniin. Se sijaitsee Turkestanvuorten pohjoisrinteillä. Piirin pohjoisosassa on myös tasankoja. Ilmasto on leuto, ja vuorten rinteillä kasvaa katajametsiä. Hyötykaivannaisiin kuuluvat kulta, kivihiili, antimoni, elohopea, marmori, lyijy, hopea ja fosforiitti. 
Vuonna 1990 perustettu piiri jakautuu Bundžikatin ja Šahristonin maalaiskuntiin. Kyliä on yhteensä 19. Šahristonin ohella toinen suurempi kylä on Obodi. Asukkaista 80 prosenttia on uzbekkeja, 17 prosenttia tadžikkeja ja 2 prosenttia kirgiisejä.
Šahristonin kautta kulkee Dušanben ja maakunnan pääkaupungin Xudžandin välinen maantie. Vuonna 2012 valmistui Turkestanvuoret alittava Šahristonin tunneli, joka helpotti huomattavasti liikennöintiä. Matkaa Xudžandiin on 100 ja Dušanbehen 241 kilometriä.
Piirin pääelinkeino on viljan, perunan ja vihannesten viljelyyn sekä karjanhoitoon ja puutarhanhoitoon erikoistunut maatalous. Tuotantoeläimiä ovat naudat, lampaat, vuohet, siipikirja ja hevoset. Kaksi teollisuusyritystä valmistaa rakennustarvikkeita. Tärkeä merkitys on siirtotyöläisten lähettämillä rahasummilla.
Julkisiin palveluihin kuuluvat peruskoulut, kulttuuritalot, kirjastolaitos, museo, piirisairaala ja terveyskeskukset. Piirissä pyritään kehittämään varsinkin luontomatkailua, mutta matkailupalveluja on toistaiseksi vähän. Historiallisia kohteita ovat Istaravšanin alueen varhaiskeskiaikaisen pääkaupungin Bundžikatin rauniot (Qal’ai Qahqaha) sekä pyhiinvaelluspaikkoina toimivat hautapaikat.
Sape (1907)

Sape oli Ranskan laivaston Branlebas-luokan hävittäjä ensimmäisessä maailmansodassa.
Valmistus.
Alus tilattiin 8. marraskuuta 1905 Rouenista Ateliers et Chantiers de Penhoëtilta, missä köli laskettiin 25. toukokuuta 1906. Alus laskettiin vesille 23. syyskuuta 1907 ja otettiin palvelukseen koeajoja varten maaliskuussa 1908. Alus otettiin varsinaiseen palvelukseen marraskuussa 1908.
Palvelus.
Vuonna 1908 alus oli pohjoisessa laivueessa (). Vuonna 1914 alus oli 1re Armée navalen 4. hävittäjälaivueessa. Ensimmäisen maailmansodan alus oli Välimerellä mukaan lukien Dardanellien ja itäisen Välimeren operaatiot. Se oli 1919-1924 Toulonissa etelä rannikon laivueen 5. partioaluslaivueessa. Alus poistettiin palveluksesta 1925 ja asetettiin myyntiin Toulonissa. Alus poistettiin alusluettelosta 3. toukokuuta 1926 ja myytiin 24. toukokuuta 1927 romutettavaksi.
Netflix Animation Studios

Netflix Animation Studios (tunnetaan myös nimellä Netflix Animation) on yhdysvaltalainen animaatiostudio ja tuotantoyhtiö sekä Netflix, Inc:n tytäryhtiö. Se perustettiin maaliskuussa 2018, ja sen pääkonttori sijaitsee Burbankissa, Kaliforniassa. Toimistot sijaitsevat Sydneyssä, Uudessa Etelä-Walesissa, Australiassa ja Vancouverissa, Brittiläisessä Kolumbiassa, Kanadassa. Se tunnetaan parhaiten animaatiotelevisio-ohjelmien ja animaatioelokuvien tuottamisesta ja kehittämisestä, joita kaikkia tarjotaan Netflixin suoratoistopalvelussa.
Chris Oyakhilome

Chris Oyakhilome (s. 7. joulukuuta 1963) on nigerialainen pastori, kirjailija ja televisioevankelista, joka johtaa Christ Embassy -seurakuntaa, joka tunnetaan myös nimellä Believers' LoveWorld Incorporated. Se on karismaattinen kristillinen seurakunta, joka painottaa uskonparannusta, vaurauden opetuksia ja maailmanlaajuista evankeliointia.
Edon osavaltiossa kristilliseen perheeseen syntynyt Oyakhilome opiskeli arkkitehtuuria Bendel State Universityssä ennen kuin perusti seurakunnan vuonna 1990 pienestä kampusyhteisöstä. Seurakunta laajeni nopeasti kansainväliseksi verkostoksi, jolla on haarakonttoreita useissa maissa ja miljoonia seuraajia satelliittitelevision ja julkaisujen, kuten päivittäisen hartauskirjan Rhapsody of Realities, kautta. Hänen johdollaan organisaatio on perustanut aloitteita, kuten Healing School ja InnerCity Mission for Children, jotka keskittyvät orpojen hoitoon ja evankeliointiin.
Oyakhilomen ura on ollut merkittävien kiistojen leimaama, mukaan lukien hänen vaimonsa Anita Ebhodaghen vuonna 2014 brittiläisessä tuomioistuimessa jättämä avioerohakemus, väitteet taloudellisista väärinkäytöksistä sekä julkiset lausunnot, joissa 5G-tekniikka yhdistettiin COVID-19-taudin aiheuttajaksi.
Keltaeväkuukala

Keltaeväkuukala ("Schuettea woodwardi") on kuukaloihin kuuluva kalalaji. Lajia tavataan Australian rannikolta.
Koko ja ulkonäkö.
Keltaeväkuukala voi kasvaa suurimmillaan noin 24 cm pitkäksi. Laji on ruumiinmuodoltaan soikea ja korkearuumiinen. Kalan selkäevä on pitkä ja melko korkea. Peräevä on melko pitkä ja pyrstöevä on voimakkaasti haarautunut. Keltaeväkuukalan rinta- ja vatsaevät ovat pienikokoiset. Väriltään laji on hopeanharmaa ja nuorilla kaloilla on selkäevästä peräevään ulottuva keltainen juova. Evissä on keltaisia juovia. 
Levinneisyys ja elintavat.
Keltaeväkuukalaa tavataan Länsi-Australian etelärannikolta Etelä-Australian rannikon keskiosiin. Lajin elinympäristöä ovat meriruohoniityt ja rannikon luolaiset kalliorannat. Keltaeväkuukalat elävät niin nuorina kuin täysikasvuisinakin suurina parvina. Kalan ravintoa ovat pienet äyriäiset.
David Oyedepo

David Olaniyi Oyedepo (s. 27. syyskuuta 1954) on nigerialainen helluntailainen pastori, arkkitehti, kirjailija ja Living Faith Church Worldwide -seurakunnan perustaja. Seurakunta tunnetaan myös nimellä Winners' Chapel, ja se on megakirkko, joka toimii Canaan Land -päämajastaan Otassa, Ogunin osavaltiossa.
Oyedepo perusti kirkon vuonna 1981 keskittyen uskoon, positiiviseen tunnustamiseen ja uskomukseen, että raamatullisten periaatteiden noudattaminen tuottaa aineellisia ja hengellisiä siunauksia. Hän on kerännyt maailmanlaajuisen seuraajakunnan televisio-ohjelmien, kirjojen ja miljoonien ihmisten osallistuvien vuosittaisten kokousten avulla. Hän on perustanut oppilaitoksia, kuten Covenant-yliopiston vuonna 2002 ja Landmark-yliopiston vuonna 2011, joiden tavoitteena on edistää tietoon perustuvaa kehitystä Afrikassa.
Vaikka Oyedepon opetukset ovat edistäneet merkittäviä infrastruktuurihankkeita, kuten 50 000-paikkaisen Faith Tabernacle -kirkkosalin rakentamisen vuonna 1999, hänen korostamansa menestysteologia on herättänyt kritiikkiä, koska se rinnastaa taloudellisen menestyksen jumalalliseen hyväksyntään. Hänen henkilökohtaisen nettovarallisuutensa arvioidaan olevan 150–200 miljoonaa dollaria.
Leo Ikhilor

Leo Ikhilor (s. 23. marraskuuta 1998 Helsinki) on suomalainen näyttelijä, tanssija ja esitystaiteilija. Hän on esiintynyt useissa teoksissa muun muassa Kansallisteatterissa, Tampereen Työväen Teatterissa ja Turun Kaupunginteatterissa.
Ikhilor varttui Helsingissä ja opiskeli Kallion lukiossa, jonka jälkeen hän aloitti opinnot Tampereen yliopiston teatteritaiteen tutkinto-ohjelmassa Nätyllä vuonna 2021 informaatioteknologian ja viestinnän tiedekunnassa. Hän on myös opiskellut musiikkia Pop &amp; Jazz Konservatoriossa, sekä harrastanut tanssia. Ennen yliopisto-opintojaan hän työskenteli tanssija-koreografina eri tuotannoissa etenkin suomalaisille artisteille. Lisäksi Ikhilor on juontanut Ylen Summerin "Moves Like Summeri" -tanssiohjelmaa, josta hänet on huomioitu vuonna 2022 Koura-kunniamaininnalla. 
Hänen isänsä on nigerialainen ja äitinsä suomalainen. Ikhilor on kertonut kantavansa dysmelia-vammaa, joka ilmenee synnynnäisenä raajaepämuodostumana.
Philipp von Jolly

Philipp von Jolly (1809–1884) oli saksalainen fyysikko. Hänet nimitettiin 1847 Heidelbergin yliopistoon fysiikan professoriksi ja kutsuttiin 1854 vastaavaan toimeen Müncheniin. Hän oli taitava kokeilija ja fysikaalisten kojeitten suunnittelija. Hän keksi endosmoosin lait ja mittasi suunnittelemallaan ilmanlämpömittarilla aiempaa tarkemmin kaasujen laajennuskoeffisientit. Parannettuaan vaa’an herkkyyttä hän osasi punnituskokeilla tuoda esiin ilman ajoittain vaihtelevan koostumuksen sekä todistaa, että painovoiman vaikutus kappaleeseen vähenee, kun kappale nostetaan ylemmäksi maanpinnasta. Hänen kokeensa antoivat tulokseksi, että yhden kilogramman painoinen kappale menettää puoli milligrammaa painostaan, kun se nostetaan metrin korkeammalle.
Evelyn Regner

Evelyn Regner (s. 24. tammikuuta 1966 Wien, Itävalta) on itävaltalainen juristi ja europarlamentaarikko. Hän edustaa Itävallan sosiaalidemokraattista puoluetta (SPÖ) ja kuuluu Euroopan parlamentin sosialistien ja demokraattien ryhmään.
Regner on saanut juristinkoulutuksensa Salzburgin yliopistossa (1984–1994). Vuosina 1992–1993 hän toimi myös Amnesty Internationalin palveluksessa pakolaisten oikeuksien asiantuntijana. Tuomioistuinharjoittelun sekä Pariisissa ja Genevessä vietetyn tutkimusstipendiaattivuoden jälkeen hän toimi vuosina 1996–1999 Itävallan ammattiyhdistysten keskusjärjestön (ÖGB) sosiaalipolitiikan asiantuntijana, vuosina 1999–2008 ÖGB:n Eurooppa-toimiston johtajana Brysselissä. Vuoden 2009 alussa hänet nimitettiin ÖGB:n EU- ja kansainvälisten asiain osaston johtajaksi. Tästä tehtävästä hän jäi virkavapaalle, kun hänet vuoden 2009 vaaleissa valittiin Euroopan parlamenttiin. Vuosina 2022–2024 hän kuului Euroopan parlamentin varapuheenjohtajistoon.
Gabbyn nukketalo -elokuva

Gabbyn nukketalo -elokuva () on vuonna 2025 ensi-iltansa saanut yhdysvaltalainen elokuvamusikaali.
Džabbor Rasulovin piiri

Džabbor Rasulovin piiri () on hallintopiiri Suğdin maakunnassa Tadžikistanissa. Sen keskus on Mehrobodin taajama. Piirin pinta-ala on 321 neliökilometriä. Vuoden 2020 väestönlaskennan mukaan siellä oli 141 240 asukasta.
Džabbor Rasulovin piiri rajoittuu lännessä Spitamenin ja pohjoisessa ja koillisessa Bobodžon Ğafurovin piireihin sekä kaakossa ja etelässä Kirgisian Batkenin alueen Leilekin piiriin. Se sijaitsee Syrdarjan eteläpuolella Fergananlaakson länsiosassa. Seudulla vallitsee kuiva mannerilmasto. Vuotuinen sademäärä on 170–330 millimetriä. Hyötykaivannaisiin kuuluvat kalkkikivi ja kvartsihiekka.
Vuonna 1935 perustettu Proletarin piiri nimettiin puoluejohtaja Džabbor Rasulovin mukaan vuonna 1993. Siihen kuuluu Mehrobodin taajama sekä Dehmoin, Ğūlakandozin, Gulxonan, Hajoti Navin ja Somonijonin maalaiskunnat. Kyliä on yhteensä 28. Suurimmat asutuskeskukset ovat Ğūlakandoz, Mehrobod ja Ūzbekqišloq. Asukkaista 87 prosenttia on uzbekkeja, 11 prosenttia tadžikkeja ja 2 prosenttia kirgiisejä.
Piirin läpi kulkee Dušanbesta maakunnan pääkaupunkiin Xudžandiin johtava maantie sekä Xovosista Fergananlaaksoon haarautuva rautatie. Matkaa Xudžandiin on 20 ja Dušanbehen 324 kilometriä.
Piirin pääelinkeino on keinokasteluun perustuva maatalous, joka on erikoistunut puuvillan, riisin ja muiden viljojen, vihannesten, perunan, hedelmien ja viinirypäleiden viljelyyn sekä karjanhoitoon. Tuotantoeläimiä ovat naudat, lampaat, vuohet ja siipikarja. Teollisuus jalostaa puuvillaa ja tuottaa elintarvikkeita, rakennustarvikkeita ja kvarsihiekkaa. Tärkeä merkitys on siirtotyöläisten lähettämillä rahasummilla.
Julkisia palveluja ovat peruskoulut, ammattikoulu, maatalouslyseo, lasten musiikkikoulu, kulttuuritalot, kirjastot, museo, terveyskeskus ja piirisairaala. Historiallisiin kohteisiin kuuluu 1600-luvulta peräisin oleva Xitoirezan linnoitus Ūzbekqišloqin kylässä.
Nöyryytyksen vuosisata

Nöyryytyksen vuosisata () oli Kiinan historian ajanjakso, jonka katsotaan yleensä alkaneen ensimmäisestä oopiumisodasta (1839–1842) ja päättyneen Kiinan kansantasavallan perustamiseen vuonna 1949. Vuosisadan aikana muun muassa Kiinan keisarikunnan Qing-dynastia kaatui ja sitä seurannut Kiinan tasavalta joutui ulkovaltojen, etenkin Yhdistyneen kuningaskunnan, Venäjän ja Japanin kolonialismin kohteeksi. 
Tapahtumat.
Ajanjakso sisältää lukuisia tapahtumia, joiden aikana Kiinan katsotaan joutuneen nöyryytetyksi. Tällaisia muun muassa:
Vuosisadan tapahtumien johdosta Kiina joutui luopumaan Macaon, Hongkongin, Taiwanin, Mantšurian sekä Amurin ja Mongolian hallinnasta. Useille ulkovalloille myönnettiin oikeus oman lainsäädännön noudattamiseen Kiinan alueella. Kiina menetti markkinoidensa ja valuuttansa itsenäisen hallinnan ja joutui maksamaan ulkovalloille raskaita korvauksia.
Kiinalaisessa nykyhistoriassa ja -politiikassa.
Kolonialistisiin ulkovaltoihin liittyvä kansallisen nöyryytyksen () käsitteen historia ulottuu 1800-luvulle. Kansallinen nöyryytys on ollut keskeinen kiinalaisessa historiankirjoituksessa jo 1900-luvun alussa, ennen vuoden 1949 kommunistista vallankumousta. Kiinan kommunistinen puolue otti kansallisen nöyryytyksen käsitteen uudelleen mukaan viralliseen historiankirjoitukseen reaktiona vuoden 1989 Tiananmenin aukion kansanliikkeeseen. 
Kiinalaisissa koulukirjoissa nöyryytyksen vuosisata on tyypillisesti ollut Kiinan modernia historiaa määrittelevä käsite. Historiaa käsittelevissä koulukirjoissa ei usein korosteta Kiinan tasavallan aikaa tai Taiping-kapinaa, koska ne eivät sovi ajatukseen ulkovaltojen riistosta syynä Kiinan epäsuotuisalle kehitykselle aikakaudella.
Nöyryytyksen vuosisadan käsite on yhteydessä kiinalaiseen kansallistunteeseen eli nationalismiin. Nöyryytyksen vuosisadan käsitettä on kuvattu uhrinarratiiviksi, joka korostaa Kiinan kokemia vääryyksiä ja yhdistää tapahtumat nykypäivän kansainväliseen politiikkaan ja tilanteisiin, joissa toiset maat esittävät vastalauseita Kiinan politiikasta. Nöyryytyksen vuosisadan käsite on keskeinen osa historiallista narratiivia, joka perustelee Kiinan kommunistisen puolueen hallintoa.
Kiinan nykyisen ulkopolitiikan tavoitteena on voittaa nöyryytyksen vuosisadan heikkoudet ja nostaa Kiina takaisin oikeutetulle paikalleen. Kiinan herkkyys syyttää ulkomaita sen asioihin sekaantumisesta on yhdistetty nöyryytyksen vuosisadan narratiiviin. Kiina katsoi, että erityisesti 1990-luvulle asti Yhdistyneen kuningaskunnan ja Portugalin siirtomaina olleet Hongkong ja Macao olivat jäänteitä kansallisesta nöyryytyksestä. Myös Taiwanin kysymys yhdistetään Kiinassa nöyryytyksen vuosisataan.
Kirjallisuutta.
Mihail

Mihail (ven., bulg. Михаил, valkoven. Міхаіл) on miehen etunimi.
Nimi on venäjän, valkovenäjän ja bulgarian kielessä käytetty muoto heprealaisperäisestä nimestä Mikael. (Valkovenäjänkielinen nimimuoto Mіхаіл translitteroidaan myös "Mih’ail.") Kansainvälisissä lähteissä siitä näkee myös englanninkielistä translitterointimuotoa ”Mikhail”, ja tätä nimeä kantaneet historialliset hallitsijat tunnetaan lähteissä yleensä nimimuodolla ”Mikael”.
Nimimuotoa Mihail on käytetty myös romanian kielessä (muodon Mihai ohella).
EML Lembit

EML Lembit voi tarkoittaa seuraavia asioita:
Stef Meeder

 
Stef Meeder (12. huhtikuuta 1935 Schiedam – 23. lokakuuta 2024) oli alankomaalainen muusikko ja urkuri.
Ashington

Ashington on kaupunki Koillis-Englannissa, Northumberlandin kreivikunnassa. Siellä on noin 28 000 asukasta, joten se on yksi Northumberlandin suurimmista kaupungeista.
Maantiede.
Ashington sijaitsee 24 km pohjoiseen Newcastle upon Tynestä ja 5 km Pohjanmeren rannikolta. Kaupungin eteläpuolella virtaa Wansbeck-joki.
Historia.
Ashingtonin pieni kylä alkoi kasvaa 1840-luvulla, kun Portlandin herttua rakennutti asuntoja saadakseen työvoimaa läheisiin hiilikaivoksiinsa. Ashingtonin alueelle perustettiin kaikkiaan viisi hiilikaivosta.
Ashington Coal Company rakensi kaivosmiehille rivitaloja, ja uusia asukkaita tuli maaseudulta ja jopa Irlannista ja Cornwallista. Kaupungista tuli hiilikaivosteollisuuden keskus, ja sitä pidettiin "maailman suurimpana hiilikaivoskylänä". Kasvava hiiliteollisuus tarvitsi rautatien, jossa aloitettiin myös henkilöliikenne.
Vuonna 1888 Ashingtonista tuli itsenäinen kunta, ja Station Roadista kehittyi kaupungin tärkein ostosalue. Station Roadilla sijaitsi useita tavarataloja ja viisi elokuvateatteria, ja sitä kuvailtiin aikoinaan suurimmaksi ostosalueeksi Edinburghin ja Newcastle upon Tynen välillä. Alueelle rakennettiin Grand Hotel, kaupungintalo, Central Arcade, Holy Sepulchre Church ja Central Hall Methodist Church.
Kasvavaan kaupunkiin rakennettiin uusia asuinalueita 1950- ja 1960-luvuilla, enimmäkseen paritaloille.
Northumberlandin tekninen korkeakoulu avattiin vuonna 1957.
1970- ja 80-luvuilla hiiliteollisuus taantui nopeasti, ja työpaikkojen menetykset iskivät yhteisöön pahoin. Woodhorn Collieryn sulkemisen jälkeen vuonna 1981 siitä tehtiin kaivosmuseo vanhojen kaivosrakennusten pohjalta. Sitä laajennettiin kulttuurikeskukseksi. Entisen Ashingtonin hiilikaivoksen paikalle perustettiin yrityspuisto, joka kuitenkin suljettiin vuonna 1986.
Liikenne.
Ashington sijaitsee A189 Northumberland Spine Roadin länsipuolella, joka yhdistää sen Britannian valtateihin. Kaupunkiin on raideyhteys, mutta hiilikaivosten sulkemisen myötä henkilöliikenne lopetettiin. Rautatieasema avattiin uudelleen vuoden 2024 lopulla, kun junat alkoivat kulkea Newcastleen, ja lisää yhteyksiä luvatttiin vuodelle 2026.
Linja-autolla pääsee Newcastleen, Alnwickiin ja Northumberlantdin pienempiin paikkoihin kuten Pegswood, Morpeth, Blyth ja Bedlington.
Mihály

Mihály on unkarilainen miehen etunimi.
Nimi Mihály on unkarilainen muoto heprealaisperäisestä Mikael-nimestä. Se oli vuosisatojen ajan Unkarin suosituimpia miehennimiä, 1500–1700-luvuilla jatkuvasti kolmen-neljän tavallisimman miehennimen joukossa. 1800- ja 1900-luvun mittaan se on menettänyt suosiotaan, ja vuonna 2000 se oli vasta 54:nneksi suosituin poikalapsille annettu nimi. Vuosina 2000–2025 sen on Unkarissa saanut ensimmäiseksi etunimekseen vuosittain 150–200 lasta.
Ak-Suu

Ak-Suu () tai Oqsu () on Syrdarjan vasemmanpuoleinen sivujoki Kirgisian Batkenin alueella ja Tadžikistanin Suğdin maakunnassa. Sen pituus on 93 kilometriä ja valuma-alueen laajuus 1 170 neliökilometriä.
Ak-Suu saa alkunsa Turkestanvuorten pohjoisrinteiltä. Se virtaa aluksi luoteeseen syvässä rotkossa ja kääntyy sitten pohjoiseen kohti Fergananlaaksoa. Joen nimenä on yläjuoksulla Zardaly. Sen tärkeimmät sivujoet ovat Sumbula ja Dakat-Suu.
Joen keskimääräinen virtaus on 3,81 kuutiometriä sekunnissa. Se täyttyy kesä-heinäkuussa ja kuivuu lokakuussa. Vettä käytetään maatalouden keinokasteluun. Ak-Suun varrella sijaitsevat Razzakovin kaupunki ja Mehrobodin taajama.
Porvoon rouvasväenyhdistys

Porvoon rouvasväenyhdistys perustettiin Porvooseen vuonna 1846. Se oli toinen Suomeen perustettu rouvasväenyhdistys, "Fruntimmerförening". Perustajiin kuului Fredrika Runeberg ja muutamia muita lukion lehtorien rouvia. 
Seudun kotiteollisuutta kehitettiin esimerkiksi opettamalla seudun köyhiä naisia kutomaan huiveja ja hankkimalla heille malleja ja lankaa. Esimerkiksi sitruunakuvioitu huivi oli suosittu. 
Yhdistyksen tärkein tehtävä oli varattomien tyttöjen koulun ylläpito. Koulu perustettiin vuonna 1847 ja pian perustamisen jälkeen oppilaita oli jo 53. Heille opetettiin kristinuskoa, lukemista, laskemista, ompelua, kehräystä ja kudontaa. Kirjoittamista harjoiteltiin hiekkalaatikon avulla. Runeberg toimi yhdistyksen puheenjohtajana 15 vuotta ja teki kouluun oppimateriaalia esimerkiksi maantietoon. Koulu toimi lahjoitusten varassa vuoteen 1870 asti, jolloin se yhdistettiin paikalliseen kansakouluun uuden kansakouluasetuksen myötä.
Edme François Jomard

Edme François Jomard (1777–1862) oli ranskalainen arkeologi ja maantieteilijä. Hän oli mukana Egyptin sotaretkellä 1798-1809. Palattuaan hän julkaisi arkeologisten tutkimustensa tuloksia suurena kokoelmateoksena "Description de l’Égypte". Hänen ansionsa egyptiläisten hieroglyfien selittämisessä olivat aikanaan suuret. Hän oli Pariisin maantieteellisen seuran perustajia 1821. Jomardin muita julkaisuja on "Monuments de la géographie".